Nv ist mir al der můt geringe
Nv ist mir al der můt geringe·
sit mich grůst· ir múndelin·
ach das mag mir froͤide bringen·
koͤnt ich nach dem willen min·
an ime mich gerechen·
secht so wer ich froͤiden rich·
das stet als es welle sprechen·
ia trutz wer tar kússen mich

Got die trútelichten kroͤne
das ir niemer leit geschehe·
ich lob an ir froͤmde schoͤne·
der můs ich ir iemer iehen·
ein múndel alse freche
sach ich nie so súuerlich
das stet alsam es spreche·
ia trutz wer tar kússen mich·

Zart lip la mich dich erbarmen·
mache mich noch sorgen vri·
muͤst ich noch mit blancken armen·
froͤilich vmbevangen si·
gar von gůtem wibe·
so wer ich in froͤiden gantz·
swie vil ich das an si getribe·
so sis doch der schoͤne glantz·

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse